Anto Nobilo, odvjetnik koji je iz Njemačke pohitao u Zagreb priključiti se obrani Petra Pripuza u aferi Agram, član je uprave tvrtke nastale spajanjem dviju tvrtki koje su dvoje studenata, posredno povezanih sa Slobodanom Ljubičićem, osnovali da bi u srpnju 2007. mijenjali zemljišne parcele s Gradom Zagrebom, što je u javnosti ostalo poznato kao afera Krašograd.

Taj podatak, dosad nepoznat javnosti, otkriva još jedan kanal poslovne povezanosti Nobila s ljudima koji su osumnjičeni u aferi Agram.

Izgradnja naselja

Iako afera Krašograd nije predmet optužbi zbog kojih su sada privedeni Milan Bandić, Slobodan Ljubičić i ostali, USKOK je dugo vremena istraživao tu aferu. Tvrtke Mala ulaganja, kojoj je 2007. na čelu bio tada 23-godišnji student Mislav Nakić, i Karantena, kojoj je 2007. na čelu bila tada 25-godišnja studentica Magda Jukica, pripojene su 2012. tvrtki Manor d.o.o., kojoj je osnivač odvjetnik Davor Galetović, a član uprave odvjetnik Anto Nobilo, pokazuju podaci iz sudskog registra.

Osim tog dosad javno nepoznatog detalja, od prije je poznata poslovna povezanost Nobila i Petra Pripuza kroz projekt izgradnje naselja na Milerovu brijegu u Zagrebu. Milan Carić, Anto Nobilo i Petar Pripuz stoje iza tog projekta čija gradnja još nije započela, ali u kojem su uvjete za gradnju stekli zahvaljujući povoljnim odlukama Grada Zagreba, počevši od rješenja o denacionalizaciji, nakon kojeg su nasljednici bivših vlasnika odmah prodali denacionalizirano zemljište tvrtkama povezanima s Carićem, Nobilom i Pripuzom, pa sve do urbanističkih pravila.

Zamjena nekretnina

No, postoji još jedan javnosti gotovo nepoznat slučaj povezanosti Petra Pripuza s Gradom Zagrebom. Gradonačelnik Milan Bandić potpisao je 26. ožujka 2009. zaključak o nagodbi prema kojemu Grad mijenja zemljišne parcele s tvrtkom Pižole d.o.o., koja stječe nekretnine u Metalčevoj ulici na Trešnjevci, koje je Grad procijenio na 1,3 milijun eura, zatim ih prodaje tvrtki Leone ulaganja.

Ta tvrtka potom u siječnju 2010. prodaje te iste nekretnine za 2,9 milijuna eura. U to vrijeme Petar Pripuz bio je osnivač tvrtke Leone ulaganja, što znači da je u manje od godinu dana zaradio 1,6 milijun eura više od iznosa na koji je Grad Zagreb pristao kad je mijenjao zemljište. U ožujku 2011., kad smo prvi put novinarski istraživali ovu zamjenu nekretnina, Pripuz je na pitanje o toj razlici u cijeni odgovorio: – To je moja poduzetnička sloboda, koja i nama i vama stoji na raspolaganju.

>> Milan Bandić nam nije dao ništa što nam ne pripada

>> Bandić može van za pet mjeseci uz zabranu da radi kao gradonačelnik?

Nobilo: Ušao sam u Manor da pojačam Galetovića u projektu, ali nisam bio aktivan Odvjetnik Anto Nobilo tvrdi da je u tvrtku Manor d.o.o. ušao na molbu osnivača te tvrtke i svoga kolege odvjetnika Davora Galetovića koji je tražio "pojačanje". Tvrdi da nije znao da su tvrtke Mala ulaganja d.o.o. i Karantena d.o.o. bile spojene u Manor. - Kolega Galetović me zamolio da ga pojačam u jednom poduzeću. Da ga u nekim pregovorima negdje na moru ne shvaćaju ozbiljno, pa da ga svojim autoritetom pojačam. I tako sam ja postao član uprave te tvrtke, ali to je bilo prije puno godina, nitko me nakon toga nikad nije zvao u vezi te tvrtke i nisam u njoj nikad bio aktivan - kaže Nobilo. Na naše pitanje, nije se mogao točno prisjetiti ni kakav je to problem bio sa zemljištem niti gdje je to "na moru" točno bilo. - Ne sjećam se gdje je to bilo, možda Zadar, Šibenik… Radilo se o nekoj šumi ili o nekom zemljištu. Trebalo je najprije pregovarati, pa da poslije idemo na sud, i moj autoritet je trebao pojačati dojam da je tvrtka ozbiljna - dodaje Anto Nobilo.

Afera Krašograd U aferi poznatoj pod nazivom Krašograd Grad Zagreb dvjema je tvrtkama dao 20.000 četvornih metara zemljišta uz Maksimirsku cestu za 35.000 četvornih metara u Sesvetskom Kraljevcu. Zemljište u Maksimiru procijenjeno je na 321 euro po četvornom metru, a parcela u Sesvetskom Kraljevcu na 185 eura.